**RELACION SHPJEGUES**

**PËR PROJEKTLIGJIN**

**PËR NJË SHTESË NË LIGJIN NR. 10383, DATË 24.2.2011, “PËR SIGURIMIN E DETYRUESHËM TË KUJDESIT SHËNDETËSOR NË REPUBLIKËN E SHQIPËRISË”, TË NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj është hartuar nga Ministria e Shëndetësisë dhe Mbrojtjes Sociale, dhe ka për qëllim mbështetjen më të mirë financiare të grave të papuna, me tre apo më shumë fëmijë të moshës deri në 18 vjeç, ku ku njëri prej fëmijëve është nën moshën 5 vjeç dhe familja ka të ardhura nën 100 mijë lekë në muaj, për periudhën e kujdesit ndaj fëmijës deri në moshën 5 vjeçare”.

Objektivat që synohen të arrihen janë zbutja e varfërisë, fuqizimi ekonomik i familjes dhe veçanërisht i gruas.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji është në përputhje me objektivat e parashikuara në programin e qeverisë dhe hartohet jashtë programit të përgjithshëm analitik të projektakteve që do të paraqiten gjatë vitit 2022, për shqyrtim, pranë Këshillit të Ministrave.

**III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Miratimi i këtij projektligji do të mundësojë mbështetjen financiare për gratë e papuna, me tre apo më shumë fëmijë të moshës deri në 18 vjeç, ku ku njëri prej fëmijëve është nën moshën 5 vjeç dhe familja ka të ardhura nën 100 mijë lekë në muaj, për periudhën e kujdesit ndaj fëmijës deri në moshën 5 vjeçare, që fëmijët të kenë më shumë mundësi për mirëushqyerje dhe nënat të përballojnë jetesën.

Mbështetja më e mirë për këtë kategori është një investim, përfitimet e të cilit do të kenë impakt pozitiv tek mirëqenia e individit, shoqëria dhe ekonomia e vendit. Fokusi i politikave sociale ka në themel fuqizimin e gruas, familjes dhe kujdesin e veçantë tek fëmijët.Gratë e papuna me tre a më shumë fëmijë në ngarkim paraqesin nevoja më të mëdha si përsa i përket mirërritjes së fëmijëve, por edhe ndjekjes së tyre në kopshte, çerdhe e shkolla.

Për këto arsye kjo kategori është targetuar dhe ka patur vëmendjen e shtuar në këtë politikë sociale mbështetëse.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji hartohet në mbështetje në nenet 78 dhe 83, pika 1 të Kushtetutës së Republikës së Shqipërisë.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Projektligji nuk ka përputhshmëri me Acquies të Bashkimit Europian.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Ndryshimi i propozuar:

Në ligjin nr. 10383, datë 24.2.2011, “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar, bëhet shtesa:

Neni 1

Në nenin 5, pika 2, pas shkronjës “ë” shtohet shkronja “f”, me këtë përmbajtje:

“f) grave të papuna, me tre apo më shumë fëmijë të moshës deri në 18 vjeç, ku ku njëri prej fëmijëve është nën moshën 5 vjeç dhe familja ka të ardhura nën 100 mijë lekë në muaj, për periudhën e kujdesit ndaj fëmijës deri në moshën 5 vjeçare”.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI**

Për zbatimin e këtij projektligji ngarkohet Ministria e Shëndetësisë dhe Mbrojtjes Sociale.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është iniciuar nga Ministria e Shëndetësisë dhe Mbrojtjes Sociale dhe dërgohet për konsultim të brendshëm në Ministrinë e Drejtësisë dhe Ministrinë e Financave dhe Ekonomisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Efektet financiare që rrjedhin nga zbatimi i këtij projektligji përballohen në shpenzimet korrente, të programit 10130 (Përkujdesi social) në llogarinë (artikullin) 606, “Transfertë për buxhetet familjare dhe individët”. Fonde të planifikuara janë brenda tavaneve buxhetore të përcaktuara.

**PROPOZUESI**

**MINISTRI**

**Ogerta Manastirliu**